Liikenne- ja viestintäministeriö

Vastaanottaja

Lausuntopyyntö luonnoksesta hallituksen esitykseksi yksityistielaiksi ja eräiksi siihen liittyviksi laeiksi (LVM/2302/03/2015)

Sisäministeriön lausunto

Liikenne- ja viestintäministeriö on pyytänyt sisäministeriöltä lausuntoa luonnoksesta hallituksen esitykseksi yksityistielaiksi ja eräiksi siihen liittyviksi laeiksi. Sisäministeriö toteaa lausuntonaan seuraavaa.

Sisäministeriö pitää tärkeänä, että viranomaisten on mahdollista liikkua yksityistiellä ilman lupaa ja maksutta. Esitysluonnos turvaa sisäministeriön käsityksen mukaan tämän jatkossakin. Sisäministeriö kiinnittää huomiota myös rajavartiolain (578/2005) 39 §:ään, jossa säädetään Rajavartiolaitoksen oikeudesta liikkua toisen omistamalla kiinteistöllä, jos se on välttämätöntä Rajavartiolaitoksen tehtävien suorittamiseksi. Säännöksen mukaan Rajavartiolaitos maksaa kuitenkin mahdollisesti aiheuttamastaan vahingosta tai haitasta alueen omistajalle tai haltijalle käyvän hinnan mukaisen korvauksen.

Luonnoksen 24 §:ssä esitetään rajoituksia kiinteistön omistajan oikeuteen asettaa puomi maalleen sijaitsevalle yksityistielle. Kiinteistön omistaja voisi asettaa puomin yksityistielle erityisestä syystä, jos hänellä on tiekunnan lupa. Puomi voi olla liikenneturvallisuuden kannalta ongelmallinen, jos se on asetettu puutteellisesti tai ne eivät täytä liikenteenohjauslaitteelle asetettuja kriteerejä. Puomit voivat aiheuttaa joissakin tapauksissa eri tahojen välisiä ristiriitoja, joita viranomaiset voivat joutua selvittelemään. Sisäministeriö pitää perusteltuna, että puomien asettamiseen esitetään rajoituksia. Sisäministeriön näkemyksen mukaan on tärkeää, että puomi voidaan kuitenkin tarvittaessa asettaa erityisestä syystä.

Luonnoksen 48 §:ssä säädettäisiin rakentamisrajoituksista. Sisäministeriö pitää perusteltuna asettaa liikenneturvallisuuden turvaamiseksi kielto rakentaa rakennusta tai liikenneturvallisuutta vaarantavaa aitaa tai muuta pysyvää laitetta yksityistien tai sen osan varrelle enintään 12 metrin etäisyydelle ajorajan keskiviivasta. Samoin esitysluonnoksen 49 §:ssä säädelty puiden ja pensaiden poistaminen tiealueelta on perusteltua turvallisuuden kannalta.

Lisätietoja sisäministeriön lausunnosta antavat poliisitoimen osalta poliisitarkastaja Jari Pajunen ja rajavartiotoimen osalta rajavartioylitarkastaja Pertti Normia.

Kansliapäällikön sijainen,
Osastopäällikkö Kauko Aaltomaa

Suunnittelija Jenni Hopia

Asiakirja on sähköisesti allekirjoitettu asianhallintajärjestelmässä. Sisäministeriö 15.03.2017 klo 15:09. Allekirjoituksen oikeellisuuden voi todentaa kirjaamosta.

|  |  |
| --- | --- |
| Jakelu | Liikenne- ja viestintäministeriöLVM / Ovaska LVM / Kuukasjärvi |
| Tiedoksi | Ministeri RisikkoKansliapäällikkö NergErityisavustajat Hannonen ja RönnholmPoliisitarkastaja PajunenRajavartioylitarkastaja Normia |